ഡല്ഹി മൃഗശാല തുറന്നു, 105 ദിവസത്തെ കോവിഡ് ഇടവേളക്ക് ശേഷം ന്യൂഡല്ഹി: സന്ദര്ശകര്ക്കായി രാജ്യതലസ്ഥാനമായ ഡല്ഹിയിലെ നാഷണല് സുവോളജിക്കല് പാര്ക്ക് വീണ്ടും തുറന്നു. കോവിഡ് രണ്ടാം തരംഗത്തില് ഡല്ഹിയില് രോഗവ്യാപനം രൂക്ഷമായ പശ്ചാത്തലത്തിലാണ് മൃഗശാലയിലേക്ക് സന്ദര്ശകരെ താല്കാലികമായി വിലക്കിയിരുന്നത്.105 ദിവസത്തിന് ശേഷമാണ് പ്രവര്ത്തനം പുനരാരംഭിച്ചത്. രാവിലെ 9 മുതല് ഉച്ചക്ക് 12 വരെയും ഉച്ചകഴിഞ്ഞ് 1 മുതല് വൈകിട്ട് 5 വരെയുമാണ് മൃഗശാലയില് പ്രവേശനം അനുവദിച്ചിരിക്കുന്നത്. പ്രവേശന പാസുകള് ഒാണ്ലൈന് വഴി ബുക്ക് ചെയ്യാവുന്നതാണ്. ആദ്യ ദിനത്തില് 92 ശതമാനം ടിക്കറ്റുകളും വിറ്റഴിഞ്ഞതായി സുവോളജിക്കല് പാര്ക്ക് ഡയറക്ടര് രമേശ് പാണ്ഡെ പറഞ്ഞു. ദീര്ഘകാലത്തെ ഇടവേള വന്നതിനാല് പൊതുജനങ്ങളുമായുള്ള മൃഗങ്ങളുടെയും ചില ജീവിവര്ഗങ്ങളുടെയും ഇടയിലെ അടുപ്പം പൂര്വസ്ഥിതിയിലാകാന് സമയമെടുക്കും. സന്ദര്ശകര് കോവിഡ് മാര്ഗനിര്ദേശങ്ങള് കര്ശനമായി പാലിക്കണമെന്നും രമേശ് പാണ്ഡെ അറിയിച്ചു.